**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/1178-21/2020.

**92/2020.(V.28.)**

**HATÁROZAT**

 - **veszélyhelyzetben átruházott hatáskörben meghozott döntésről** -

 **az „Év Közalkalmazottja” Kitüntető Díj odaítéléséről**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben eljárva, **Tiszavasvári Város Önkormányzata Képviselő-testülete helyett átruházott hatáskörben** az alábbi határozatot hozom:

1. **Az „Év Közalkalmazottja” Kitüntető Díjat 2020. évben Dóka Tündének** (….. ……….., ………….) **adományozom.**
2. **A döntésnek megfelelően gondoskodom** a kitüntetés előkészítéséről, valamint az azzal járó emléklap, plakett és tárgyjutalom átadásáról, melyre 2020. július 1-én, a Semmelweis-napon kerül sor.

 **INDOKOLÁS**

Tiszavasvári Város Önkormányzata Képviselő-testülete az önkormányzat által adományozható kitüntetésekről és díjakról, valamint az önkormányzat címerének és zászlajának használatáról szóló 34/2010. (XII.17.) önkormányzati rendeletében (továbbiakban: Rendelet) foglalt hatáskörében eljárva kétévente az „Év Közalkalmazottja” Kitüntető Díjat adományozhat.

A Képviselő-testület az Önkormányzat intézményeiben dolgozó nem pedagógus közalkalmazott részére, aki hosszú időn át végzett színvonalas munkát, az „Év Közalkalmazottja” Kitüntető Díjat adományozhatja. A kitüntető díjra a javaslatokat az adományozás évében április 30-ig kell benyújtani. Az “Év Közalkalmazottja” Kitüntető Díj átadására 2 évente egy alkalommal - oktatási intézményben dolgozó munkavállaló esetén az intézmények tanévzáró vagy ballagási ünnepségén, egyéb munkavállalók esetében július 1-jén, a Köztisztviselők Napján és a Semmelweis Napon - kerül sor. A díj az Önkormányzat intézményeiben dolgozó egy fő nem pedagógus közalkalmazott részére adományozható. A Díjat legkorábban 2012-ben lehet odaítélni. A kitüntető díjjal emléklap, plakett és tárgyjutalom jár, melynek bruttó összege a mindenkori köztisztviselői illetményalap.

Az „Év Közalkalmazottja” Kitüntető Díjra **egy javaslat érkezett** határidőn belül, melyben az alábbi személyt jelölték meg: **Dóka Tünde**,……………., …………………. szám alatti lakos, aki a Kornisné Liptay Elza Szociális és Gyermekjóléti Központ vezető ápolója.

A kitüntetési javaslat indokolása szerint a jelölt személy 2013. március 5. napja óta látja el a vezető ápolói feladatokat. Hosszú évek óta jelen van az egészségügy területén és folyamatos szakmai tudásának egyre magasabb szintre emelésével és a számos szakmai területen szerzett tapasztalatainak köszönhetően nagyon magas tudással rendelkező szakember vált belőle. Az intézményben a szociális szemlélet megtartásával mindig törekedett az egyre magasabb ápolási szint kialakítására. Mindig fontosnak tartotta a naprakész tudás megteremtését, folyamatosan azon dolgozott, hogy minél jobban támogassa munkatársait szakmai továbbfejlődésükben. Az ápolói szakma elhivatott képviselőjeként fontos volt számára az utánpótlás biztosítása is, ezért sokat munkálkodott azon, hogy az intézmény gyakorlóhelyként is működhessen, ezáltal hozzájáruljon a jó szakemberek képzéséhez, Tiszavasváriban tartásához. Jó vezetői attitűdjét mutatja, hogy nagyon sok munkatársa számít a szakmai tudásán túl a segítőkész személyiségére is. Közvetlenségével, mosolygósságával, kedvességével nagyon hamar közel tudott kerülni az intézményben élő ellátottakhoz. Sokan személyes ismerősként fordulnak hozzá és tisztelik meg bizalmukkal, mert gondjaik megoldását benne látják. Mind a szakmai szempontok, mind az emberi oldala alkalmassá teszik őt arra, hogy az elismerő kitüntetéssel megköszönjék áldozatkész, szeretetteljes munkáját.

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2020. május 28.

 **Szőke Zoltán**

 **polgármester**